Har du styr på datomærkningerne ’mindst holdbar til’, ’bedst før’ og ’sidste anvendelsesdato’?

Det kan være svært at finde rundt i, hvornår du skal smide mad ud, og hvornår det faktisk kan holde sig længere end datoen.

Men nu forsøger flere fødevareproducenter at tage danskerne i hånden. Blandt andet Arla, Carlsberg, Løgismose Meyers, Thise og Toms tilføjer en ny ordlyd på bestemte varer.

Det er madspildsappen Too Good To Go, der står bag initiativet.

Datomærkninger forvirrer danskerne En ud af tre danskere tror, at ’bedst før’ og ’sidste anvendelsesdato’ betyder det samme. (Kilde: Forbrugerrådet Tænk, 2017)

På varer med datomærkningen ’bedst før’ vil der nu også stå ’ofte god efter’. Det skal gøre budskabet tydeligere - at du ikke nødvendigvis behøver smide maden ud, når den overskrider datoen.

Ifølge Fødevarestyrelsen er ’bedst før’ nemlig vejledende. Det vil sige, at du som forbruger selv kan vurdere, om maden kan spises efter datoen.

Det kan du gøre ved at lugte til den eller kigge efter mug.

- Vi er rigtig glade for det her. Vi har arbejdet med at reducere madspild i de snart 11 år. Og jeg tror helt sikkert, at det her kommer til at gøre en forskel, siger Selina Juul, stifter af organisationen Stop Spild Af Mad.